als_Latn dik_Latn sag_Latn
Shuma e borxhit që qeveria shqiptare do të marrë nga tregjet ndërkombëtare do të jetë 250 milionë euro. Detajet e kredisë u zbardhën sot nga Ministria e Financave, sipas së cilës, borxhi do të merret me mbështetjen e Bankës Botërore, brenda dy muajve të ardhshëm, para datës 30 qershor.
Qeveria u ka kërkuar bankave apo investitorëve të huaj, që të dërgojnë brenda datës 1 prill ofertat e tyre zyrtare në Ministrinë shqiptare të Financave. Borxhi kërkohet me afat dhjetëvjeçar dhe Banka Botërore do të garantojë 200 nga 250 milionë eurot e paketës. Kredia që Qeveria planifikon të marrë, duke përdorur garancinë e BB-së, do të përdoret për financimin e deficitit buxhetor të këtij viti.
Qeveria do të dalë në tregjet ndërkombëtare edhe për të rinovuar 300 milionë euro të tjera borxh, që ka marrë në vitin 2010 përmes eurobondit. Që do të thotë se, gjatë këtij viti, vendi ynë duhet të gjejë 550 milionë euro financime nga investitorët privatë në tregjet botërore, një shifër gati sa 5 për qind e prodhimit kombëtar.
Nevoja për të krijuar më shumë hapësira financimi për ekonominë, pa cenuar burimet e brendshme financiare, është arsyeja pse Qeveria ka marrë vendimin për të marrë borxh të ri në tregun e jashtëm.
Mirëpo, sipas disa nga ekspertëve të opozitës, marrja e borxheve të reja nga jashtë rrit rreziqet për ekonominë, në një kohë kur vendi po përballet me rritjen e shpejtë të ripagesave, që shlyejnë borxhet e marra në vitet e para të tranzicionit.
/Shekulli Online/
als_Latn als_Latn als_Latn als_Latn als_Latn als_Latn